b"\n_START_ARTICLE_\nMaureen Wroblewitz\n_START_SECTION_\nTalambuhay\n_START_PARAGRAPH_\nSi Wroblewitz ay isinilang sa Riyadh, Saudi Arabia noong ika-22 ng Hunyo, 1998. Ang kanyang ama ay isang Aleman at ang kanyang ina naman ay isang Pilipino. Sa gulang na 12, lumipat si Wroblewitz sa Alemanya, bago lumipat sa Pilipinas upang ipagpatuloy ang kanyang karera sa pagmomodelo matapos siyang matuklasan ng isang kinatawan sa pagmomomodelo sa Instagram sa gulang na 15. Bago ang kanyang pakikilahok sa palabas, si Wroblewitz ay nag-aaral at pansamantalang nagmomodelo sa Pilipinas.\n_START_SECTION_\nAsia's Next Top Model\n_START_PARAGRAPH_\nMatapos siyang sumali para sa Asia's Next Top Model, si Wroblewitz ay napili bilang isa sa labing-apat na mga kalahok para sa ikalimang season ng palabas. Sa gitna ng palabas, nakatanggap si Wroblewitz nang tatlong pinakamagandang larawan, at naging isa sa huling tatlong kalahok para sa huling runway ng season kasama ang mga kapwa kalahok na sina Minh Tu Nguyen mula sa Biyetnam at Shikin Gomez mula sa Malaysia. Si Wroblewitz ang itinanghal na panalo sa patimpalak sa huling episode. Bilang ang nagwagi sa patimpalak, nakatanggap siya ng isang Subaru Impreza, isang cover at fashion spread sa Nylon magazine Singapore, at kontrata sa pagmomodelo sa Storm Model Management sa London.\n_START_SECTION_\nKarera pagkatapos ng palabas\n_START_PARAGRAPH_\nSandali matapos ang kanyang pakikilahok sa Asia's Next Top Model, si Wroblewitz ay natampok sa cover ng edisyon sa Hulyo ng Nylon Singapore bilang bahagi ng kanyang mga napanalunan."